b'\n_START_ARTICLE_\nAnekstad\n_START_PARAGRAPH_\nAnekstad (Annexstad) er en gard i Nordlia i \xc3\x98stre Toten (gnr. 125). Sia 1840 har ogs\xc3\xa5 nabogarden \xc3\x85smundrud v\xc3\xa6rt brukt under Anekstad. Med \xc3\x85smundrud er eiendommen p\xc3\xa5 ca. 715 m\xc3\xa5l, hvorav rundt 250 er dyrka._NEWLINE_Nettopp st\xc3\xb8rrelsen p\xc3\xa5 garden ble grunnlaget for en langvarig strid som til slutt havna i H\xc3\xb8yesterett. Offiseren og politikeren Alf Mj\xc3\xb8en fra Gj\xc3\xb8vik hadde i 1901 kj\xc3\xb8pt Anekstad, men alt \xc3\xa5r etter solgte han den til hanskefabrikant Wilhelm Hall\xc3\xa9n fra Kristiania. Mens det under salget ble hevda at Anekstad var p\xc3\xa5 ca. 1200-1300 m\xc3\xa5l, kom det under oppm\xc3\xa5ling fram at eiendommen bare var vel halvparten s\xc3\xa5 stor. Etter \xc3\xa5 ha tapt i b\xc3\xa5de under- og overretten vant Mj\xc3\xb8en saken, blant annet fordi Hall\xc3\xa9n ikke skulle leve av garden, men bruke den til feriested._NEWLINE_Hall\xc3\xa9n beholdt Anekstad sj\xc3\xb8l om han tapte i H\xc3\xb8yesterett, og han ble en velkjent skikkelse i Nordlia. I mellomkrigs\xc3\xa5ra arrangerte han juletrefester for barna i nabolaget, og mange kvinner ble sysselsatt med \xc3\xa5 sy hansker. I dag er det et av Hall\xc3\xa9ns oldebarn som bruker Anekstad. I tillegg til korn- og t\xc3\xb8mmerproduksjon driver han med gardsturisme og utleie av selskapslokaler. P\xc3\xa5 Anekstad kan de bes\xc3\xb8kende blant annet studere Wilhelm Hall\xc3\xa9ns vesle folkemuseum, ei samling bondehus som ble flytta dit p\xc3\xa5 1900-tallet._NEWLINE_If\xc3\xb8lge Rygh kan gardsnavnet opprinnelig ha lydt Arngeirssta\xc3\xb0ir, av mannsnavnet Arngeirr, som var vanlig p\xc3\xa5 Island alt i landn\xc3\xa5mstida, men som det er usikre belegg for i Norge.'